CELEX: 
Language: bg
Date: 2021-12-13 00:00:00
Title: ДЕЛЕГИРАНА ДИРЕКТИВА (ЕС) .../... НА КОМИСИЯТА за изменение, с цел привеждане в съответствие с научно-техническия напредък, на приложение III към Директива 2011/65/ЕС на Европейския парламент и на Съвета по отношение на освобождаване от ограничението за употребата на живак в натриеви лампи с високо налягане (лампи с натриеви пари) с подобрен индекс на цветопредаване за целите на общото осветление

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               С настоящата делегирана директива на Комисията се изменя приложение IІІ към Директива 2011/65/ЕС на Европейския парламент и на Съвета относно ограничението за употребата на определени опасни вещества в електрическото и електронното оборудване (преработена версия)
                  1
                (Директивата за ООВ) с цел то да бъде приведено в съответствие с научно-техническия напредък. Изменението се отнася до освобождаване, което се отнася до конкретно посочени приложения, съдържащи живак, в натриеви лампи с високо налягане с подобрен индекс на цветопредаване за целите на общото осветление.
            
            
               С Директивата за ООВ се ограничава употребата на определени опасни вещества в електрическото и електронното оборудване (ЕЕО), както е предвидено в член 4 от нея. Понастоящем десет вещества са ограничени и изброени в приложение II към Директивата за ООВ: олово, живак, кадмий, шествалентен хром, полибромирани бифенили (PBB), полибромирани дифенилови етери (PBDE), бис(2-етилхексилов) фталат (DEHP), бутилбензилов фталат (BBP), дибутилов фталат (DBP) и диизобутилов фталат (DIBP). В приложения III и IV са изброени материалите и компонентите на ЕЕО за специфични приложения, които са освободени от ограниченията за веществата, определени в член 4, параграф 1.
            
            
               В член 5 от директивата се предвижда адаптиране на приложения III и IV към научно-техническия напредък, което може да включва предоставяне, подновяване или отмяна на освобождаванията. В съответствие с член 5, параграф 1, буква а) в приложения III и IV могат да се включват освобождавания само ако с това не се намалява степента на опазване на околната среда и здравето, осигурена с Регламент (ЕО) № 1907/2006 („Регламента REACH“)
                  2
               , и ако е изпълнено едно от следните условия: i) отстраняването или замяната на веществото посредством промени в проектирането или чрез материали и компоненти, за които не се изискват никои от материалите или веществата, изброени в приложение II, е технически или научно неосъществимо; ii) не са осигурени надеждни заместители; iii) общото отрицателно въздействие върху околната среда, здравето и безопасността на потребителите, причинено от замяната на веществата, има вероятност да надхвърли общите ползи за околната среда, здравето и безопасността на потребителите от тази замяна.
            
            
               Освен това в решенията относно освобождаванията и тяхната продължителност трябва да се вземат предвид наличието на заместители и социално-икономическото въздействие от заместването. При вземането на решения за срока на освобождаванията трябва да се отчитат и всички потенциални последици за иновациите. Във връзка с цялостното въздействие на освобождаването по целесъобразност се прилагат съображения, свързани с жизнения цикъл. 
            
            
               В член 5, параграф 1 е посочено също така, че за да включи в или заличи от списъците в приложения III и IV материали и компоненти на ЕЕО, използвани за специфични видове употреба, Комисията приема отделни делегирани актове. В член 5, параграф 3 и приложение V се описва процедурата за подаване на искания за освобождаване. 
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Комисията получи искания
                  3
                от икономически оператори за предоставяне или подновяване на освобождавания съгласно член 5, параграф 3 и приложение V към Директивата за ООВ.
            
            
               Настоящото освобождаване 4 б) от приложение ІІІ допуска употребата на живак в натриеви лампи с високо налягане (лампи с натриеви пари, HPS) за целите на общото осветление, ако не се надвишават следните стойности (на горелка) при лампи с подобрен индекс на цветопредаване Ra > 60: 
            
            
               4 б) - І P ≤ 155 W: 30 mg; 
            
            
               4 б) - ІІ 155 W < P ≤ 405 W: 40 mg; 
            
            
               4 б) - ІІІ P > 405 W: 40 mg.
            
            
               През януари 2015 г. Комисията получи едно искане за подновяване на освобождаване 4 б), вписвания І — ІІІ. По същество заявителят твърди, че няма несъдържащи живак алтернативи, които да осигуряват същата спецификация на светлината и да могат да заместят лампите, обхванати от освобождаване 4 б)
                  4
               . През януари 2020 г. същият заявител подаде актуализирано искане за подновяване за лампи с индекс на цветопредаване >80 (а не над 60 както е в настоящото освобождаване), под 105W (а не 155W както е в настоящото освобождаване) с съдържащи ограничено количество живак — само 16 mg (вместо сега допустимите 30 mg). В съответствие с изискванията на Директивата за ООВ (член 5, параграф 5, втора алинея) освобождаването продължава да бъде валидно, докато Комисията вземе решение по искането за подновяване.
            
            
               За да оцени исканията за подновяване на това освобождаване, през юни 2015 г. Комисията започна проучване
                  5
               , за да извърши необходимата техническа и научна оценка, което приключи през 2016 г., и осемседмична онлайн консултация със заинтересованите страни
                  6
               . В допълнение към това проучване за оценка на получените подробни технически и научни данни и становища, както е документирано в доклада от проучването, Комисията извърши две допълнителни проучвания/актуализации, включващи участие на заинтересованите страни. Проучването, публикувано през 2019 г.
                  7
               , се съсредоточаваше върху социално-икономическата оценка и наличието на заместители, а през 2020 г. беше направена  актуализация въз основа на последните данни и модели
                  8
               . Окончателните доклади от проучването и актуализираните социално-икономически оценки бяха публикувани
                  9
               ; заинтересованите страни бяха съответно уведомени.
            
            
               Комисията проведе консултации с експертната група на държавите членки за делегираните актове по Директивата за ООВ по време на експертните заседания на 1 септември 2016 г., 29 октомври 2018 г. и 21 октомври 2019 г., за да събере становищата на държавите членки по предлагания курс на действие в съответствие със заключенията от оценките. Тя извърши всички необходими процесуални стъпки, свързани с освобождаването от ограничението за веществата съгласно член 5, параграфи 3—7
                  10
               . Съветът и Европейският парламент бяха уведомени за всички дейности.
            
            
               Проучванията за оценка в съчетание с актуализираната информация относно научния и техническия напредък, предоставена от заявителя през 2020 г., водят до следните заключения: 
            
            
               ·живакът не може да бъде заместен в HPS лампите (лампи с натриеви пари) с индекс на цветопредаване  >80, които са под 105W и със съдържание на живак до 16 mg, което на практика означава, че освобождаване 4 б) следва да бъде частично подновено, тъй като алтернативите понастоящем не дават необходимата червена част от спектъра, която е от съществено значение за този вид лампи;
            
            
               ·за HPS лампите (лампи с натриеви пари) с подобрен индекс на цветопредаване Ra > 60: P ≤ 155 W има подходящи алтернативи, което на практика означава, че вписване 4 б) – I от освобождаването отчасти вече не е необходимо, докато 4 б) – II може да бъде изцяло отменено, тъй като тези лампи са в процес на заместване с несъдържащи живак LED лампи;
            
         
         
            
               ·вписване 4 б) - III следва да бъде отменено, тъй като производителите вече не пускат такива лампи на пазара;  поради това то е безпредметно. 
            
            
               В заключение научните и техническите оценки и актуализираната информация, предоставена от заявителя, сочат, че критериите за освобождаване продължават да бъдат изпълнени по отношение на освобождаването за употребата на живак в HPS лампи (лампи с натриеви пари) с индекс на цветопредаване  > 80 и пределно съдържание на живак 16 mg на лампа, тъй като за постигането на заместители е необходимо продължаване на разработките. 
            
            
               Резултатите от оценката показват също така, че подновяването на конкретното освобождаване няма да доведе до намаляване на степента на опазване на околната среда и здравето, осигурена с Регламента REACH, в съответствие с член 5 от Директива 2011/65/ЕС. 
            
            
               Съгласно насоките за по-добро регулиране проектът на делегирана директива беше публикуван за срок от четири седмици на портала „По-добро регулиране“, през който широката общественост можеше да изрази своето мнение. По време на консултацията по проекта на акта бяха получени два коментара. Поставените въпроси бяха разгледани, но беше счетено, че не са необходими изменения. 
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               С делегираната директива частично се подновява и преформулира освобождаване 4 б) - І, включено в приложение ІІІ към Директива  2011/65/ЕС, за използването на живак в натриеви лампи с високо налягане (лампи с натриеви пари) за целите на общото осветление, който не превишава (на горелка) в лампи с подобрен индекс на цветопредаване Ra > 80: P ≤ 105 W: 16 mg. Като се има предвид, че останалите вписвания в освобождаване 4 б) ще бъдат отменени, част 4 б) - І, която ще бъде подновена, следва да бъде преномерирана като 4 б). 
            
            
               В оценката на Комисията, основана на проведените проучвания и консултации и на актуализираната информация, предоставена от заявителя, се заключава, че искането за освобождаване отговаря на поне един от критериите, определени в член 5, параграф 1, буква а): заместването на живака с надеждни заместители в категориите лампи, до които се отнася това освобождаване, не може да бъде осигурено понастоящем. 
            
            
               В светлината на горното вписвания 4 б) - II и 4 б) - III трябва да бъдат отменени, а вписване 4 б) - I да бъде частично отменено. 
            
            
               В съответствие със заключенията на оценката етапът на развитие на заместителите оправдава подновяването на 4 б) - I, в преформулирания му вид и преномерирано като 4 б), за максималния срок от пет години. Не се очаква срокът на валидност да има неблагоприятни последици за иновациите.
            
            
               За частта от вписване 4 б) - I, която ще бъде отменена, както и за вписвания  4 б) - II и 4 б) - III са целесъобразни най-кратките срокове на валидност (т.е. 12 месеца), както е предвидено в член 5, параграф 6 от Директивата за ООВ.
            
            
               Правният инструмент е делегирана директива, както е предвидено в Директива 2011/65/ЕС, и по-специално в изискванията на член 5, параграф 1, буква а) от нея.
            
            
               С делегираната директива се цели да се допринесе за защитата на човешкото здраве и на околната среда и за сближаване на разпоредбите за функционирането на вътрешния пазар в областта на електрическото и електронното оборудване, като за специфични приложения се разрешава употребата на иначе забранени вещества съгласно разпоредбите на Директивата за ООВ и при установените в нея условия, както и съгласно определената в същата директива процедура за адаптиране на приложения III и IV към научно-техническия напредък.
            
            
               Делегираната директива няма отражение върху бюджета на ЕС.
            
            
               ДЕЛЕГИРАНА ДИРЕКТИВА (ЕС) .../... НА КОМИСИЯТА
            
            
               от 13.12.2021 година
            
            
               за изменение, с цел привеждане в съответствие с научно-техническия напредък, на приложение III към Директива 2011/65/ЕС на Европейския парламент и на Съвета по отношение на освобождаване от ограничението за употребата на живак в натриеви лампи с високо налягане (лампи с натриеви пари) с подобрен индекс на цветопредаване за целите на общото осветление 
               
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване
                  11
               , и по-специално член 5, параграф 1, букви а) и б) от нея,
            
         
         
            
               като има предвид, че:
            
            
               (1)В Директива 2011/65/ЕС се изисква държавите членки да гарантират, че електрическото и електронното оборудване, което е пуснато на пазара, не съдържа опасните вещества, изброени в приложение II към същата директива. Това изискване не се прилага за освободените приложения, изброени в приложение III към посочената директива.
            
            
               (2)Категориите електрическо и електронно оборудване, за които се прилага Директива 2011/65/ЕС, са изброени в приложение I към същата директива.
            
            
               (3)Живакът е ограничено вещество, включено в приложение II към Директива 2011/65/ЕС. 
            
            
               (4)С Решение 2010/571/ЕС
                  12
                Комисията предостави, наред с другото, освобождаване за употребата на живак в натриеви лампи с високо налягане (лампи с натриеви пари) за целите на общото осветление, непревишаващи (на горелка) в лампи с подобрен индекс на цветопредаване Ra > 60, („освобождаването“), което понастоящем е посочено като освобождаване 4 б) - I, 4 б) - II и 4 б) - III в приложение III към Директива 2011/65/ЕС. Освобождаването трябваше да изтече на 21 юли 2016 г. в съответствие с член 5, параграф 2, втора алинея, буква а) от посочената директива.
            
            
               (5)В натриевите лампи с високо налягане (лампи с натриеви пари) живакът се използва за промяна на цвета на светлината и на характеристиките на цветопредаване. 
            
            
               (6)През януари 2015 г. Комисията получи искане за подновяване на освобождаването за приложенията по вписвания 4 б) - I, 4 б) - II и 4 б) - III  („искането за подновяване“), което е в рамките на срока, определен в член 5, параграф 5 от Директива 2011/65/ЕС. През януари 2020 г. същият заявител подаде актуализирано искане за подновяване, по само по отношение на вписване 4 б) - I. В съответствие с член 5, параграф 5 от Директива 2011/65/ЕС освобождаването продължава да бъде валидно до вземането на решение по искането за подновяване.
            
            
               (7)Оценката на искането за подновяване, при която бяха взети предвид наличието на заместители и социално-икономическото въздействие от заместването, стигна до заключението, че заместването или премахването на живака в съответните приложения е технически и научно осъществимо, що се отнася до една част от вписване 4 б) - I, както и до вписвания 4 б) - II и 4 б) - III от приложение III към Директива 2011/65/ЕС. Независимо от това заключението на оценката беше, че освобождаването следва да бъде подновено за една част от вписване 4 б) - І, която се отнася до лампи с индекс на цветопредаване над 80, които са с мощност, равна на или по-малка от 105W, и че въпреки че употребата на живак продължава да бъде необходима, количествата му могат да се намалят още повече.  Оценката включваше консултации със заинтересованите страни в съответствие с член 5, параграф 7 от Директива 2011/65/ЕС. Получените по време на тези консултации коментари бяха направени обществено достояние на специален уебсайт.
            
            
               (8)Поради това е целесъобразно да се предостави подновяване на една част от освобождаване 4 б) - І и то да се преномерира като 4 б), за максимален срок от пет години в съответствие с член 5, параграф 2, първа алинея от Директива 2011/65/ЕС. Подновеното освобождаване ще има преформулиран текст, разкриващ още по-ограничения му обхват. С оглед на резултатите от усилията за намиране на надежден заместител, за продължителността на освобождаването е малко вероятно да доведе до неблагоприятни последици за иновациите. 
            
            
               (9)Подновеното освобождаване е в съответствие с Регламент (ЕО) № 1907/2006 на Европейския парламент и на Съвета
                  13
                и поради това не намалява степента на опазване на околната среда и здравето, осигурена с него. 
            
            
               (10)Тъй като условията за подновяване на освобождаването, посочени в член 5, параграф 1, буква а) от Директива 2011/65/ЕС, вече не са изпълнени за приложенията, изброени в останалата част от  вписване 4 б) - I и във вписвания 4 б) - II и 4 б) - III от приложение III към директивата, освобождаванията за тези приложения следва да бъдат отменени. Сроковете на валидност на тези освобождавания следва да бъдат определени в съответствие с член 5, параграф 6 от Директива 2011/65/ЕС.
            
            
               (11)Поради това Директива 2011/65/ЕС следва да бъде съответно изменена, 
            
            
               ПРИЕ НАСТОЯЩАТА ДИРЕКТИВА:
            
            
               Член 1
            
            
               Приложение III към Директива 2011/65/ЕС се изменя в съответствие с приложението към настоящата директива.
            
            
               Член 2
            
            
               1.Държавите членки приемат и публикуват не по-късно от [последния ден на 6-ия месец след датата на влизане в сила на настоящата директива] законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
            
            
               Те прилагат тези разпоредби от [последния ден на 6-ия месец след датата на влизане в сила на настоящата директива + 1 ден].
            
            
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
            
            
               2.Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
            
         
         
            
            
               Член 3 
            
            
               Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
            
            
               Член 4
            
            
               Адресати на настоящата директива са държавите членки.
            
            
               Съставено в Брюксел на 13.12.2021 година.
            
            
               
                     За Комисията
               
               
                     Председател
                     Ursula VON DER LEYEN
               
               
            
         
         
            
                  
                     (1)
                  
                        ОВ L 174, 1.7.2011 г., стр. 88.
               
               
                  
                     (2)
                  
                        ОВ L 396, 30.12.2006 г., стр. 1.
               
               
                  
                     (3)
                  
                        Списъкът е на разположение на адрес: 
                  https://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        https://rohs.exemptions.oeko.info/fileadmin/user_upload/RoHS_Pack_9/ 
                     Exemption_4_b__IIII_/4b_LE_RoHS_Exemption_Req_Final.pdf.
               
               
                  
                     (5)
                  
                        Окончателният доклад от проучването е на разположение на адрес 
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1.
               
               
                  
                     (6)
                  
                        Период на консултацията: 21 август 2015 г. — 16 октомври 2015 г., 
                  https://rohs.exemptions.oeko.info
                  .
               
               
                  
                     (7)
                  
                        
                  https://rohs.exemptions.oeko.info/fileadmin/user_upload/reports/FWCW_RoHS_Lamps_ 
                  SEA_20190729_Final.pdf
               
               
                  
                     (8)
                  
                        
                  
                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383
                  
                  , от стр. 92.
               
               
                  
                     (9)
                  
                  
                        
                     https://ec.europa.eu/environment/waste/rohs_eee/studies_rohs1_en.htm
                     . 
                  
               
               
                  
                     (10)
                  
                        Списък на необходимите административни стъпки е на разположение на 
                  уебсайта на Комисията
                  . Настоящият етап от процедурата може да се види за всеки проект на делегиран акт в Междуинституционалния регистър на делегираните актове на следния адрес 
                  https://webgate.ec.europa.eu/regdel/#/home
                  .
               
               
                  
                     (11)
                  
                        ОВ L 174, 1.7.2011 г., стр. 88.
               
               
                  
                     (12)
                  
                        Решение 2010/571/ЕС на Комисията от 24 септември 2010 г. за изменение с цел привеждане в съответствие с научно-техническия прогрес на приложението към Директива 2002/95/ЕО на Европейския парламент и на Съвета по отношение на допускането по изключение на употребата на олово, живак, кадмий, шествалентен хром, полибромирани бифенили или полибромирани дифенилетери (ОВ L 251, 25.9.2010 г., стр. 28).
               
               
                  
                     (13)
                  
                        Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (ОВ L 396, 30.12.2006 г., стр. 1).
               
            
      
    ---documentbreak--- 
      
         
         
            
               ПРИЛОЖЕНИЕ 
            
            
               В приложение IІІ към Директива 2011/65/ЕС вписвания 4 б), 4 б) - I, 4 б) - II и 4 б) - III се заменят със следното:
            
            
                     
                        Освобождаване
                     
                  
                  
                     
                        Обхват и дати на прилагане
                     
                  
               
                     
                        „ 4, б)
                     
                  
                  
                     
                        Живак в натриеви лампи с високо налягане (лампи с натриеви пари) за целите на общото осветление, който не превишава (на горелка) в лампи с подобрен индекс на цветопредаване Ra > 80: P ≤ 105 W: могат да се използват 16 mg на горелка 
                     
                  
                  
                     
                        Изтича на [СП: 5 години след публикуването на делегираната директива в Официален вестник]
                     
                  
               
                     
                        4, б) - І
                     
                  
                  
                     
                        Живак в натриеви лампи с високо налягане (лампи с натриеви пари) за целите на общото осветление, който не превишава (на горелка) в лампи с подобрен индекс на цветопредаване Ra > 60: P ≤ 155 W: могат да се използват 30 mg на горелка 
                     
                  
                  
                     
                        Изтича на [СП: 12 месеца след публикуването на делегираната директива в Официален вестник]
                     
                  
               
                     
                        4, б) - ІІ
                     
                  
                  
                     
                        Живак в натриеви лампи с високо налягане (лампи с натриеви пари) за целите на общото осветление, който не превишава (на горелка) в лампи с подобрен индекс на цветопредаване Ra > 60: 155 W < P ≤ 405 W: могат да се използват 40 mg на горелка
                     
                  
                  
                     
                        Изтича на [СП: 12 месеца след публикуването на делегираната директива в Официален вестник]
                     
                  
               
                     
                        4, б) - ІІІ
                     
                  
                  
                     
                        Живак в натриеви лампи с високо налягане (лампи с натриеви пари) за целите на общото осветление, който не превишава (на горелка) в лампи с подобрен индекс на цветопредаване Ra > 60: P > 405 W: могат да се използват 40 mg на горелка
                     
                  
                  
                     
                        Изтича на [СП: 12 месеца след публикуването на делегираната директива в Официален вестник]“